גאבור מטה

חיים אישיים וקריירה

מטה נולד בבודפשט שבהונגריה בשנת 1944 והוא ניצול שואה. סבו מצד האם נרצח באושוויץ כשהיה בן חמישה חודשים, דודתו נעלמה בזמן המלחמה, ואביו הועסק בעבודת כפייה במחנה נאצי.
בשנת 1956 הוא היגר עם משפחתו לקנדה וסיים עם תואר בוגר באוניברסיטת קולומביה הבריטית בונקובר.
לאחר מכן עבד מספר שנים כמורה לאנגלית וספרות בבית ספר תיכון ומאוחר יותר חזר לספסל הלימודים כדי ללמוד רפואה.
מטה ניהל מרפאה משפחתית פרטית במזרח ונקובר במשך יותר מעשרים שנה. היה גם המתאם הרפואי של היחידה לטיפול פליאטיבי בבית החולים של ונקובר למשך כשבע שנים.
מטה משמש כרופא צוות של מעון פורטלנד, מעון ומרכז עזרה לאנשי העיר התחתית של ונקובר. הרבה ממטופליו סובלים ממחלות נפש, התמכרות לסמים, איידס ובמקרים מסוימים שלושתם יחדיו. הוא עובד במרפאת מזעור הנזק בעיר התחתית המזרחית של ונקובר. לאחרונה תיאר בספרו In the Realm of Hungry Ghosts, את חוויותיו בעבודתו עם אנשים הסובלים מהתמכרויות.
מטה עורר עניין בתקשורת כשיצא בהגנה על הרופאים העובדים ב-Insite, אתר חוקי להזרקה תחת פיקוח. שר הבריאות הפדרלי טוני קלמנט, יצא במתקפה על כך שדבריו של מטה אינם מוסריים.
ב-2010 מטה התחיל להתעניין ברפואה המבוססת על הצמח האמזוני המסורתי איוואסקה והפוטנציאל שלו לטיפול בהתמכרויות. הוא חבר למטפל שאמאני פרואני, Shipibo ayahuasquero, והחל להוביל טיפול בהתמכרויות, עם קבוצת Coast Salish First Nations, שהיוו נושא לתצפית מחקרית של חוקרים מאוניברסיטאות שונות. למרות המגבלות על מחקר בתחום, התוצאות של מטה הראו לטענתו שהטיפול באמצעות הצמח יעיל ושהוא סייע לשיפור ניכר בחיי המטופלים ולהפחתה בשימוש בחומרים ממכרים בעייתיים. עם זאת, כשמשרד הבריאות הקנדי גילה על עבודתו של מטה, הוא איים על מטה במעצר אם לא יפסיק מייד את עיסוקיו עם מה שהם הגדירו סם מסוכן ובלתי חוקי. עם זאת, מחקרי משרד הבריאות הקנדי על אייוואסקה ב-2008 הראו שהסיכון לשימוש ממושך בסם נמוך מאוד, ושקיים ערך רב וניכר בשימוש למטרות רוחניות ומימוש עצמי.

כתיבה ודעות

הנושא שחוזר על עצמו רבות בספריו של מטה הוא ההשפעה של ילדות האדם על הבריאות הנפשית והפיזית דרך מנגנונים נוירולוגיים ופסיכולוגיים, והצורך הצורך בשינוי חברתי.
בספרו In the Realm of the Hungry Ghosts, מטה מציע גישות חדשות לטיפול בהתמכרויות, כגון מקומות להזרקה בטוחה, בהתבסס על ההבנה של השורשים הביולוגיים והסוציואקונומיים של בעיית ההתמכרות. הוא מתאר את התפקיד המשמעותי של "מצוקה מוקדמת" כגון מתח נפשי, יחס לקוי, ובפרט התעללות בילדות כגורמים המעלים את הרגישות להתמכרויות. לדבריו מנגנון ההשפעה של המצוקה המוקדמת קשור בפגיעה בהתפתחות נוירוביולוגית, פגיעה במעגלים מוחיים המעורבים בהתמכרות, תמריץ ומוטיבציה. הוא טוען שהמלחמה בסמים למעשה מענישה אנשים על זה שחוו התעללות ומקבעת את ההתמכרות עמוק יותר. לטענתו, לחץ ומתח נפשי הם הגורמים החזקים ביותר להתנהגות וחזרתיות התמכרותית.
לפי מטה מערכת שדוחקת לשוליים ומנדה אנשים במתקנים למיניהם ללא דאגה וגישה בטוחה לסמים, רק מחמירה את הבעיה. הוא טוען גם שהגורמים הסביבתיים של התמכרות לסמים מראים על הצורך בשיפור המערכות של רווחת ילדים (למשל, בארצות הברית קיימים חוקים שמכריחים אמהות חד הוריות למצוא עבודות בשכר נמוך שרחוקות מהבית ומהילדים) ועל הצורך בתמיכה טובה יותר במשפחות, כי רוב ילדים בארצות צפון אמריקה נמצאים מגיל צעיר הרחק מהוריהם בשל נסיבות כלכליות. הוא קורא לשינוי מדיניות שפוגעת בקבוצות מיעוט מסויומות, גורמת להגברת המתח הנפשי, ובכך מגדילה את הסיכויים להתמכרויות בצורה משמעותית.
מטה מציין שלחוויות מוקדמות יש תפקיד חשוב ביותר בעיצוב תפיסות העולם של אדם ויחסיו לאנשים אחרים, משתנים המשפיעים על בריאות האדם בשלב מאוחר יותר. הוא אומר שדפוסים רגשיים מושרשים בילדות, חיים בזיכרון התאים והמוח ומופיעים באינטראקציות בינאישיות. מטה מתאר את ההשפעות של "חוויות מצוקה בילדות" על אורח חייהם של אנשים וסיכוייהם לנטייה התמכרותית כמו על נטייה למחלות פיזיות ונפשיות. טענה זו מבוססת על מחקרים לגבי חוויות מצוקה בילדות שנערכו בארצות הברית.]
ככל שמספר החוויות המצוקתיות עולה כך גם עולים סיכויי האדם להיות מכור בשלב מאוחר יותר. למשל, ילד עם 6 חוויות מצוקתיות מגביר את סיכוייו ב-4600% להיות מכור בעתיד.] חוויות מצוקה בין היתר גם מגבירות באופן אקספוננציאלי את הסיכויים למחלות פיזיולוגיות, כגון מחלת הסרטן, לחץ דם גבוה, ומחלות לב. חוויות מצוקה מגבירות גם את הסיכויים להתאבדות ומוות מוקדם.]
מטה טוען שלפיכך מטופלים צריכים להבין את חוויות הילדות שלהם והשפעותיהן על התנהגותם כבוגרים. הוא טוען שיש תועלת מנקיטת אמצעים וגישות הוליסטיות לטיפול בבעיות פיזיות ונפשיות.
כמו כן הוא כתב על בריונות, הפרעות קשב וריכוז, והפרעות נפשיות אחרות המושפעות מתנאים חברתיים. לתפיסתו אחת הבעיות היא שאנו חיים בחברה שבה לראשונה בהיסטוריה, ילדים מבלים את רוב זמנם הרחק מהוריהם וממבוגרים מטפחים. הוא טוען שמבוגרים מטפחים נחוצים ביותר להתפתחות תקינה של המוח.
ב-2014, בעת מבצע צוק איתן, מטה מתח ביקורת על ממשלת ישראל ועל ההרג של פלסטינים חפים מפשע ברצועת עזה. במאמר דעה שהתפרסם בעיתון טורנטו סטאר הוא כתב שמגיל צעיר היה ציוני, ושהוא מאמין בזכותה העקרונית של ישראל להגן על עצמה, אך מזכות  זו לא נגזרת הזכות להרוג חפים מפשע, וכיום מותר להתאבל על כך ש"החלום היפה של ישראל הפך לסיוט".

ביקורת

סטנטון פיל תיאר את עמדותיו של גאבור מטה על התמכרויות כפשטניות יתר על המידה. הוא אמר שהמודל של מטה לא רק "מאוד השערתי" אלא למעשה מוטעה, ו"אין הרבה הגיון בדברים".]